El conseller de Polítiques Digitals i Administració Pública, Jordi Puigneró, ha reclamat "més crèdit" als funcionaris i ha assegurat que el seu Govern té la voluntat de tornar  les pagues extres del 2013 i 2014 però que la regla de la despesa per a les comunitats autònomes fixada pel govern espanyol ho impedeix. "Volem pagar però no ens deixen", ha afirmat Puigneró abans de puntualitzar que aquesta afirmació no és "una excusa" sinó que és la "realitat d'un país que no pot decidir" on destina els recursos que genera. "El principal impost que paguen els catalans és l'impost Espanya", ha reblat en una comissió parlamentària amb presència de representants dels sindicats CCOO i UGT de Catalunya, que han convocat una vaga general entre el personal de la Generalitat el 12 de desembre per exigir el retorn dels pagaments. "Aquest Govern es mereix una mica de crèdit", ha demanat Puigneró, que només tancar pactes que pugui complir. "És important salvar una vaga però ho és més poder salvar els serveis públics definitivament", ha afegit el conseller, que confia que el conflicte se solucionarà "abans o després" de l'aturada. En la seva intervenció, Puigneró ha reiterat que l'executiu tornarà aquests pagaments i que ara cal negociar un calendari de retorn amb els sindicats a la mesa de la funció pública. "La vostra demanda és també la nostra demanda", ha dit dirigint-se als representants sindicals a qui ha demanat que vegin "tota la pel·lícula", i que acceptin que l'executiu no pot pagar el 10% del total promès el 2018 perquè ara "no disposen dels mecanismes per fer-ho" sense desobeir la disposició addicional 41 inclosa als pressupostos general de l'Estat. Puigneró insta PSC i comuns a pressionar els seus socis estatals per fer canvis legals que facilitin el retorn de les pagues "Nosaltres volem pagar però hem de tenir present que no ens deixen pagar i no és una excusa, és la trista realitat d'un país que no pot decidir que fer amb els recursos que genera amb escreix", ha dit, a continuació. És per això que ha demanat als diputats presents que no "facin trampes" perquè el seu Govern té "tota la voluntat" però es topa amb aquesta disposició addicional. En concret, ha instat a PSC i als comuns a pressionar al PSOE i Podem per fer canvis legals en l'àmbit estatal que facilitin el retorn dels extres pendents: "Per què el pressupost que ha presentat Pedro Sánchez no ha introduït l'eliminació d'aquesta disposició addicional 41", s'ha preguntat. Alhora, els ha animat a participar en la negociació dels comptes catalans pel 2019, que podrien començar a calendaritzar aquests pagaments. L'oposició critica la falta d'"autocrítica" i de "compromís" del conseller  En les seves intervencions els grups parlamentaris opositors han criticat les explicacions de Puigneró. El més dur amb les explicacions del conseller ha estat Dimas Gragera de Cs que ha assegurat que el seu partit demanarà la dimissió del conseller si el dia 12 no ha complert les resolucions del Parlament. "Vostè ha donat lliçons però no ha fet gens d'autocrítica", li ha retret abans d'afegir que l'executiu està preocupat "per altres coses" i que, en canvi, els drets dels treballadors són "engrunes". A més, el representant de la formació taronja s'ha mostrat en contra de tot el que no sigui tornar les pagues íntegrament el 2020. Del PSC, Pol Gibert, ha retret la manca de compromís de l'executiu i ha demanat que "deixin d'insultar els funcionaris" amb una proposta de retorn de pagues a vuit anys vista. El socialista ha posat sobre la taula el fet que altres comunitats autònomes que també van passar per dificultats econòmiques sí que han retornat la paga i que, per tant, el Govern ha incomplert la seva paraula perquè no ha pagat el 10% dels 1.100 milions d'euros pendents aquest 2018. En representació de Catalunya En Comú-Podem, David Cid ha considerat que si no s'han fet efectius els pagaments és per manca de voluntat política perquè els metges d'atenció primària van aconseguir 48 milions d'euros en complements per productivitat la setmana passada. "Vostè demana crèdit, més crèdit? Però si li han donat un crèdit de 1.100 milions d'euros. El seu crèdit està esgotat", ha reblat. En la mateixa línia, el popular Santi Rodríguez ha considerat que després d'escoltar les explicacions del conseller "la sensació de presa de pèl és monumental" i ha recordat que la Generalitat ha tornat a obrir delegacions a l'exterior, amb uns diners que, a parer seu, s'haurien pogut destinar a tornar la part de les pagues pendent del 2018.

Summary: Puigneró reclama als funcionaris "més crèdit" per tornar les pagues extres: "Volem pagar, però no ens deixen"


El conseller Toni Comín ha defensat que Barcelona és la millor opció per acollir l'Agència Europea del Medicament, a poques hores que la Unió Europea decideixi la futura seu d'entre les 18 ciutats candidates. "Des del primer dia, el govern de la Generalitat va tenir clar que Barcelona era la millor candidata per acollir l'Agència Europea del Medicament", ha piulat aquest diumenge al vespre Comín al seu perfil de Twitter. "Esperem que la UE no es deixi perdre aquesta oportunitat. I demà recollim el fruit del nostre compromís i el nostre esforç. #BCN4EMA", ha continuat el conseller de Salut destituït i exiliat a Bèlgica amb Puigdemont.

Summary: Comín defensa que Barcelona és la millor opció per acollir l'Agència Europea del Medicament


Dos joves creadors gironins s'han aliat per fabricar arbres de Nadal a base de fusta reciclada. El projecte, que han batejat amb el nom d'Arbre SEC (Solidari, Ecològic i Català), té una vessant solidària: el 10% dels beneficis de les vendes es destinaran al Banc dels Aliments perquè pugui ajudar a famílies amb pocs recursos a parar la taula per Nadal. Els arbres de Nadal són la primera peça que Albert Marcó i Pere Calderón han dissenyat però la voluntat és crear  tota una línia de productes fets amb materials reciclats. El projecte neix de la mà de la Volta, que aglutina i cedeix espais i tallers a creadors locals. Cada mes organitza un mercat a Sant Narcís per exposar els productes artesans . El proper serà aquest dissabte 12 de desembre. El projecte de l'Arbre SEC neix a iniciativa de dos joves creadors gironins moguts per la idea de dissenyar peces amb materials reciclats. Des d'un taller al barri de Sant Narcís, Albert Marcó i Pere Calderón fa setmanes que donen forma a uns arbres de Nadal originals. Estan fets 100% amb fusta de palets en desús i, a més, el seu disseny imita de manera molt subtil l'estelada, ja que l'arbre està pintat amb les quatre barres i coronat per una estrella.  Art Km. 0 El seu és un projecte d'Art Km.0. "Tota la fusta és reciclada, agafem el palet i li donem una segona vida i, a més, ho fem tot a mà des de Girona", explica un dels impulsors, Pere Calderón. A més, el projecte té un component solidari ja que el 10% de les vendes (els arbres costes 30 euros) es destinen al Banc dels Aliments.  "Arriba Nadal i no tothom té un plat a taula", assenyala Calderón. Des de l'entitat han rebut amb els braços oberts la idea ja que, així, tindran uns ingressos extres per ajudar les famílies amb pocs recursos a parar taula per les festes nadalenques.  Els arbres de Nadal d'aquests joves gironins es poden adquirir a alguns comerços de la ciutat i també al mercat de la Volta, que es fa cada segon dissabte de mes a Sant Narcís. La Volta és un projecte per donar cabuda a creadors i artesans gironins amb format de galeria, botiga i taller oberts al públic. El proper mercat es fa aquest dissabte 12 de desembre durant tot el dia a la plaça de l'Assumpció.  La voluntat d'aquests dos creadors és l'Arbre SEC sigui la primera de les seves creacions ja que volen convertir-se en artistes residents de la Volta i endegar tota una marca de productes fets amb materials reciclats.

Summary: Joves creadors gironins fabriquen arbres de Nadal amb fusta reciclada


L'Agència Espanyola de Seguretat Aèria (AESA), que depèn del Ministeri de Foment, ha obert un expedient a Vueling per "esclarir l'origen dels problemes d'operació dels últims dies". En un comunicat el Ministeri informa que Aviació Civil ha citat aquest dilluns amb caràcter urgent el president de Vueling per "escoltar les seves explicacions i els seus plans per regularitzar la situació" i exigirà a la direcció de la companyia "mesures correctores immediates". Foment recorda a tots els passatgers afectats que els seus drets estan recollits a la Carta Europea de Drets del Viatger. El secretari d'estat, Julio Gómez-Pomar, ha afirmat que "ni Vueling ni cap altra companyia pot perjudicar milers de viatgers amb el pretext d'una mala planificació". Des que van començar els retards, dijous passat, l'Agència espanyola de Seguretat Aèria "està vetllant perquè la companyia compleixi amb els drets que assisteixen als passatgers i la situació es regularitzi amb la màxima celeritat possible", afegeix el comunicat.

Summary: El Ministeri de Foment obre expedient a Vueling i li demana "mesures correctores immediates"


El Govern ha aprovat una estratègia de lluita contra la corrupció que inclou 25 mesures consensuades amb la societat civil i experts. Entre les mesures, es millorarà el sistema de protecció dels alertadors i les bústies de denúncia, que seran 100% públiques, i s'elaborarà d'un avantprojecte de llei de finances públiques. També es milloraran els recursos als òrgans de contractació de l'administració pública; s'estableix que la selecció de personal de la direcció pública es basi en mèrits i capacitats acreditades, i es publicaran les dades acadèmiques i professionals dels alts càrrecs i directius públics. A més, s'ampliaran les obligacions en relació als grups d'interès i el contingut de les agendes amb aquests grups hauran de ser públiques. En procés per crear aquesta estratègia ha comptat amb aportacions de la ciutadania a través d'un procés participatiu. També han aportat la seva visió experts en la lluita contra la corrupció, amb informes del Síndic de Greuges i de l'Oficina Antifrau i un estudi que ha elaborat l'Institut Català d'Avaluació de Polítiques Públiques. Durant sis mesos, s'han establert 25 accions concretes que s'aplicaran en dos anys. Entre aquestes, s'inclou la col·laboració entre l'Agència Tributària i els Mossos d'Esquadra per detectar casos de corrupció, així com formació per als agents de la policia catalana en la lluita contra la corrupció. Es preveu estandarditzar la comptabilitat pública de centres del sector públic amb autonomia econòmica, el procés recaptatori de departaments i d'entitats, i optimitzar la planificació de les subvencions i ajuts. També s'elaborarà una guia oberta al personal de l'administració per assessorar els alts càrrecs per detectar i gestionar conflictes d'interès, i s'augmentarà el control dels actius a l'estranger i la persecució dels delictes de frau fiscal, entre d'altres. Aquesta estratègia està impulsada pel Departament d'Afers Exteriors amb coordinació amb la Secretaria General del Departament de la Vicepresidència i d'Economia i Hisenda i la Secretaria d'Administració i Funció Pública del Departament de Polítiques Digitals i Administració Pública.

Summary: Millorar la protecció dels alertadors i una llei de finances públiques, a l'estratègia del Govern contra la corrupció


"El relat que fem sobre nosaltres mateixos ens estructura la identitat". Així ho ha assenyalat l'escriptor Marc Artigau a la presentació de la seva novel·la 'La vigília' (Destino), l'obra que va guanyar el 51è Premi Josep Pla i arriba aquest dimecres a les llibreries. De fet, la identitat és un dels temes principals de la novel·la, que narra la història del Raimon, un noi que escriu contes a la ràdio –com el mateix autor- i que, un dia, rep el misteriós encàrrec d'una senyora gran, que es diu Cèlia, que li demana que escrigui la seva biografia per 100.000 euros. A partir d'aquest moment, el Raimon intentarà esbrinar què hi ha darrera d’una oferta que no sembla innocent i "amaga una intenció oculta" de la Cèlia.   El dramaturg ha apuntat que un dels temes de la novel·la és la identitat. "El relat que ens fem sobre nosaltres mateixos ens estructura la identitat". Quan la Cèlia li demana al protagonista que li faci una biografia a mida perquè la pugui llegir, ha apuntat, li està dient que la vida i la identitat que ha tingut no l'han feta feliç. "A força d'escriure, encara que sigui pels altres, et coneixes més i d'això va la novel·la: Escrivint una biografia per tu estic coneixent-me més a mi". El llibre es divideix en diverses trames com la relació entre el Raimon que viu amb el seu germà gran que es diu Blai. El capítol u arrenca amb una excursió dels pares d'ells dos anant a la muntanya i a mig cap de setmana es posa a ploure i es perd, durant una estona, el Blai.  A la novel·la, ha explicat, hi ha hagut molta feina d'escriure i reescriure i com les idees que poden semblar que són aïllades treballen totes en un conjunt. Entremig de la trama, com que el narrador escriu contes, apareixen a 'La vigília' relats que sembla, en un primer moment, que no tenen res a veure entre ells, però "són necessaris per entendre la història". La novel·la també té un element d'intriga i sorpreses, i està estructurat amb l'alfabet al revés de la Z a la A.  De fet, el llenguatge és "un element molt important". Artigau també ha assegurat que per a ell és "important que el lector s'ho passi bé" al llegir 'La vigília¡. A l'obra, hi ha poemes i contes i hi ha una "voluntat literària d'explicar una història amb un gust pel llenguatge", però al mateix temps és important que el lector ho gaudeixi.  Un paper en blanc  Artigau ha assegurat que escriure és el que més feliç el fa i al mateix temps pateix. Per teatre, ha desgranat, escriu per encàrrec i aquest és el seu ofici, però en el cas de 'La vigília' havia de "col·locar un paper en blanc i era un cosa que s'assembla molt a tenir un mirall al davant". En aquest sentit, ha dit que ha escrit i reescrit moltes coses de l'obra, però també ho ha patit. "Hi ha moments que pateixes, però forma part del procés".

Summary: Marc Artigau:  "El relat que fem sobre nosaltres mateixos ens estructura la identitat"


Sitges crema aquest dimarts a la nit els últims cartutxos del Carnaval amb la Rua de l’Extermini, omplint la vila d’alegria, color, llum i música. A diferència dels darrers anys, en lloc de 50 carrosses, han estat 44 les colles que han participat a la rua, després que els organitzadors arribessin a un consens amb els participants per agilitzar la festa. La reducció de grups i el canvi de recorregut han donat un nou enfoc al Carnaval que, després de la primera prova amb la Rua de la Disbauxa de diumenge, l’organització valora inicialment de forma positiva. Al llarg de la nit, les plomes i els lluentons de fantasia s’han combinat amb grups del tradicional ‘fardo’ sitgetà, caracteritzat per la sàtira i els despropòsits. Encapçalats per Sa Majestat Carnestoltes Arcàngelus ‘Granuja’ Coronatus III i la seva comitiva medieval, amb la colla Paperets Club, les 44 carrosses han desplegat les seves millors gales pels carrers de Sitges en una nit marcada per les baixes temperatures a primera línia de mar. Com mana la tradició de la colla Paperets, una intensa pluja de confeti ha anat obrint el camí de la segona i última rua del Carnaval de Sitges. Les plomes i lluentons han tornat a ser l’atracció d’un dels Carnavals més coneguts del món. Més de 2.200 participants s’han deixat endur pel ritme de la música sota l’atenta mirada d’un ampli desplegament mediàtic i de desenes de milers de visitants, embadalits per les coreografies i les elaborades disfresses.  Tot i que la fantasia ha estat un cop més l’element predominant dels grups del Carnaval sitgetà, aquest dimarts a la nit tampoc han faltat les disfresses de pirates, de l’oest, bruixes i calaveres, que s’han combinat amb els grups de ‘fardo’. Precisament, alguns grups han parodiat les conegudes carrosses de lluentons, però també altres temes més locals, com el mercat de Sitges i el Joc del Quinto, entre altres. La comitiva de l’Extermini l’ha tancat la Reina del Carnaval, encaminant tots els grups cap al Cap de la Vila i les festes de les entitats, que s’allargaran fins que surti el sol, esprement un Carnaval que arribarà al punt i final amb l’Enterrament del Carnestoltes de demà, Dimecres de Cendra. Per garantir la seguretat d’aquesta nit i matinada, a Sitges s’hi han desplegat 1.200 efectius policials, de Protecció Civil, Bombers, Creu Roja i del Servei d’Emergències Mèdiques (SEM). Pel que fa al nou recorregut, que ha guanyat presència al passeig de la Ribera, des de la Comissió del Carnaval i l’Ajuntament s’ha valorat positivament el resultat obtingut. A falta de les valoracions a fons que es realitzaran amb els cossos policials i d’emergències un cop superada aquesta setmana, fonts municipals han assegurat que ha millorat la fluïdesa de les rues respecte altres anys i s’ha evitat, aquest any sí, que s’enllaci l’última carrossa amb la primera.

Summary: Sitges encamina la recta final del Carnaval amb la multitudinària Rua de l’Extermini


El Govern encara no té decidit si el president de la Generalitat, Quim Torra, assistirà o no a la inauguració dels Jocs del Mediterrani a Tarragona, que comptaran amb la presència del rei d’Espanya, Felip VI, i del president espanyol, Pedro Sánchez. Així ho ha explicat la portaveu del Govern, Elsa Artadi, que ha deixat en l’aire aquest punt de l’agenda de Torra a l’espera de veure si hi ha “un gest” del monarca que suposi l’evidència que Felip VI ha virat el seu plantejament expressat en el discurs que va fer el 3 d’octubre. Tot i no condicionar directament la presència de Torra a Tarragona a aquest “gir” del monarca, Artadi sí ha reconegut que “tot ajudaria” i ha demanat a la corona “una reflexió” sobre “l’empara” que diu que va fer de la violència de l’1-O. “Va prendre partit”, ha lamentat, tot afegint que ara hauria de modificar aquest posicionament i “fer-lo públic” per intentar reconduir les relacions entre la monarquia espanyola i la Generalitat. De la mateixa manera, davant la imminent visita de Felip VI a diversos punts de Catalunya, Artadi ha avisat que el Govern no impedirà manifestacions de rebuig a la seva presència si s’hi produeixen. Quim Torra inaugurarà un dels pavellons dels Jocs del Mediterrani, però encara no sap si assistirà a la cerimònia inaugural o plantarà Felip VI i Pedro Sánchez. I és que, segons ha explicat Artadi, la presència del president es decidirà a darrera hora. Tot i assegurar que al Govern no hi ha “cap manca d’acord” al respecte, la portaveu ha reconegut que està encara en l’aire aquesta decisió.  De fet, és la tensa relació entre la Generalitat i la monarquia el que fa dubtar a Torra si li convé o no assistir. Després del discurs que Felip VI va fer el 3 d’octubre, dos dies després de l’1-O, i després de la massiva “aturada de país”, va provocar una gran incomoditat i ofensa en el Govern, que Torra manté. “Felip VI no ha rectificat ni matisat el seu discurs, no pot haver una relació amb la mateixa normalitat que abans. Hi ha hagut un canvi amb aquell discurs i no pot haver una trobada protocol·lària amb un somriure i una encaixada de mans. No podem fer veure que no sabem que el Rei va prendre part amb la violència de l’1-O, que la va validar i va prendre part d’aquesta manera en el ‘a por ellos’. Hi va haver una deixadesa de funcions en el seu càrrec i això condiciona la relació amb el monarca”, ha reconegut Artadi en la roda de premsa posterior al Consell Executiu. En aquest sentit, la portaveu no ha volgut admetre que l’assistència a Tarragona depèn de si el Rei demana disculpes per aquell discurs, però sí que això “ajudaria” a millorar les relacions. “Nosaltres fem una descripció de com se sent una majoria del poble de Catalunya i de com es va rebre el posicionament polític del Rei el 3 d’octubre, amb les conseqüències que això té”, ha dit, tot demanat al monarca “una reflexió” sobre “perquè va avalar la violència de l’1-O i va prendre partit així” en el conflicte. “El que preferiríem són gestos de canvi d’actitud, però això ja ho han de decidir ells”, ha dit en relació a la Casa Reial.  Artadi, en aquest sentit, considera que la malmesa relació entre els monarques i el Govern encara es pot reconduir, però no sense “un gir” de Felip VI. “La relació es pot millorar, i tant! Només ha de fer un gir i recuperar l’esperit que el seu pare i ell mateix com a príncep havia expressat de respectar la voluntat del poble de Catalunya. Que recapaciti sobre les conseqüències del seu discurs del 3 d’octubre”, ha afegit.  Aquesta “reflexió” que demana el Govern al Rei ve, a més, donada per intentar que el monarca pensi “si la que va prendre el 3 d’octubre és la postura correcta d’una institució de l’Estat, si és la manera correcta d’abordar el principal repte que té l’Estat”. “Primer ha de fer la reflexió en privat i si hi ha un canvi d’opinió, manifestar-ho públicament”, ha instat Artadi.  La portaveu ha assegurat, igualment, que la decisió sobre l’assistència a Tarragona al costat del Rei “es prendrà en les properes hores”. Tot i això, ha explicat que “no hi ha hagut converses” ni cap contacte amb la Casa Reial de moment.  El que sí té clar el Govern és que si, derivades de la presència de Felip VI a diversos actes a Catalunya, es produeixen manifestacions de rebuig, ni es reprimiran ni s’impediran. “La gent té dret a manifestar-se i expressar els seus sentiments. No es promouran des del Govern, però podrien donar-se des de la societat civil organitzada o no organitzada. Estarem atents, però només seria l’expressió de la ciutadania. No es pot, a aquestes alçades de la vida, silenciar a la ciutadania”, ha sentenciat.

Summary: Torra deixa en l’aire l’assistència als Jocs del Mediterrani i demana “una reflexió” al Rei sobre el seu discurs del 3-O


'La Vida lliure' del director Marc Recha ha guanyat el premi al millor llargmetratge de l'onzena edició del Festival Internacional de Cinema en Català Costa Daurada (Fic-cat). En la cloenda del festival celebrada aquest diumenge a Roda de Berà (Tarragonès), 'El Vestit' de David Gonzàlez s'ha emportat el guardó al millor curtmetratge. Per la seva banda, el projecte de Carles Bosch 'Petitet' ha rebut dos premis, el del públic i el del millor documental. També ha tingut un doble reconeixement 'Shootball', guardonat amb el premi Nova Crítica i amb la Menció especial del Jurat. "Hem fet una onzena edició més potent i estem contents pels resultats", ha afirmat el director Antonio Barrero que també ha destacat el nivell "qualitatiu" de la setantena de produccions projectades. A més, Barrero ha subratllat l'increment "importantíssim" del públic a les sessions, xifrades en més de 9.000 espectadors. Després de set dies de projeccions, el Fic-cat ha clos amb una "exquisida i elegant" gala conduïda pels actors Oriol Grau i Miranda Gas, els quals han combinat la música i l'humor en el lliurament dels tretze premis concedits. L'equip de Carles Bosch ha pujat dues vegades a l'escenari per recollir el premi del millor documental i el guardó atorgat pel públic per la producció 'Petitet'. També ho ha fet Fèlix Colomer, el qual ha rebut el reconeixement del premi Nova Critica i el de Menció especial del Jurat per la "valentia i rigor periodístic" en el documental 'Shootball'. Una cinta que tracta el cas del pederasta, Joaquín Benítez, dels Maristes. En la categoria del millor curtmetratge el guardó se l'ha emportat el documental 'El vestit', de David Gonzàlez. L'actriu Montserrat Carrulla, llargament aplaudida per la seva menció als presos polítics i exiliats, ha estat l'encarregada de donar el premi al millor llargmetratge, que ha recaigut en el director, guionista i productor Marc Recha per 'La Vida lliure'. Recha, que també ha rebut el premi honorífic, ha afirmat que "el cinema és una gran aventura humana col·lectiva i que sense la seva generositat i complicitat els que donen la cara –com ell- no existiríem". El documental és un relat "intimista" que narra el conflicte humà entre l'obligada lluita per la supervivència i l'anhel de llibertat. El director del certamen ha valorat la qualitat de la setantena de produccions que s'han presentat al festival i ha afirmat que "hi ha molt poc cinema en català però, el poc i bo del 2017 i 2018 l'hem tingut enguany al Fic-cat". D'altra banda, també ha fet una crida a les institucions i al públic, un clam que es repeteix any rere any, per impulsar entre "tots la cultura". Entre les autoritats hi havia el conseller d'Ensenyament, Josep Bargalló, en representació del govern català, el qual ha dit que no "són moments fàcils per la cultura amb músics a l'exili, còmics als jutjats i llibres censurats". Per altra, Barrero ha celebrat que en aquesta edició les sessions hagin estat "plenes a vessar" i ha comptabilitzat un miler més d'espectadors respecte al certamen anterior. Tot i que ha reconegut que el sector audiovisual continua en crisi, ha afirmat ser "optimista" perquè el bon cinema que es fa a Catalunya torni a ser "referència" en l'àmbit europeu. Barrero ha afirmat que una de les formes de fer "territori i país" és potenciant les localitzacions de la demarcació de Tarragona. "Més enllà de la Tarraco romana o el Modernisme de Reus", ha dit, "hi ha indrets desconeguts on segurament es podrien albergar rodatges" . Precisament, l'eix central d'aquesta edició estava dedicat a les localitzacions i a les persones que localitzen. Satisfacció per les produccions tarragonines amb guardons "Estem molt contents que el premi a la millor producció de les comarques tarragonines sigui per 'Cinema amb Ç', un documental fet a Roda de Berà pel Toni Pinel i Cris Gambín", ha dit Barrero. La resta de premiats han estat Víctor Rubio en la categoria de millor videoclip per 'Innocents", del cantautor Joan Masdéu; el premi Jove 48 hores ha estat pel curtmetratge 'Evasió', de Maria Garcia i Max Garriga, i 'Una mirada de pau' dels alumnes de tercer de primària de l'Escola Àngel Guimerà del Vendrell han rebut el premi a la millor producció d'un centre educatiu. Aquests darrers, no s'esperaven el reconeixement que han rebut emocionats. Respecte al guardó a les millors localitzacions exteriors ha recaigut en 'Jean-François i el sentit de la vida', de Sergi Portabella i la segona Menció especial del Jurat ha estat per 'Les distàncies', un llargmetratge d'Elena Trapé.

Summary: ‘La Vida lliure' de Marc Recha guanya el premi al millor llargmetratge de l’11a edició del Fic-cat


La policia espanyola ha desarticulat una organització criminal dedicada al narcotràfic que amagava la droga en vehicles amb doble fons. En total ha detingut sis persones, dos als municipis malaguenys d'Estepona i San Pedro i quatre a Lleida, i ha intervingut 113 quilos de cocaïna. Als arrestats se'ls acusa dels delictes de pertinença a organització criminal i tràfic de drogues. Durant l'operatiu els agents també van comissar, entre altres coses, un vehicle, dos equips de transmissió i 3.574 euros en efectiu. La investigació d'aquest cas es va posar en marxa el passat mes de febrer a Estepona, després d'una actuació policial que va interceptar un vehicle amb 90 quilos de cocaïna en un doble fons. El cotxe va ser abandonat pel seu conductor després de saltar-se un control policial. La droga estava amagada a la carrosseria. Les investigacions van portar la policia espanyola fins al port d'Algesires, per on s'introduïa la cocaïna. Els agents hi van trobar un contenidor on hi havia 23 quilos de cocaïna que provenien de Sud-amèrica, com la partida intervinguda a Estepona. Gràcies a això els agents van identificar i localitzar el principal investigat, el conductor que va fugir del control policial, un home de 34 anys veí d'Estepona que formava part d'una xarxa dedicada al narcotràfic. Més tard es va constatar que, a més del principal investigat, la banda estava integrada per diverses persones residents a Lleida. Cadascuna tenia una funció determinada en el grup, des del transport en els cotxes fins a la preparació dels vehicles, passant per les tasques de suport.

Summary: Desarticulada una banda de narcotraficants assentada a Lleida i Màlaga


Els Bombers de la Generalitat han estat designats membres de la Comissió Tècnica independent creada per l’Assembleia da República portuguesa, que investigarà els fets relatius a la tragèdia ocasionada pel gran incendi forestal que es va produir el juny passat. En representació dels Bombers, l’encarregat de formar-hi part serà l’inspector Marc Castellnou, cap de l’Àrea Forestal. Castellnou, juntament amb els membres de l’àrea del Grup d’Actuacions Forestals (GRAF) i altres experts internacionals, va assessorar operativament els bombers portuguesos durant l'incendi. La tasca de l'inspector va ser analitzar el perímetre de l’incendi, mitjançant l’ús de les dades proporcionades per satèl·lit, així com avaluar altres paràmetres que influïen en l’evolució del gran incendi forestal i ajudaven en la gestió i el comandament operatiu d’aquest.  La comissió tècnica té com a objectiu analitzar i avaluar els orígens, les característiques i les dinàmiques dels focs que es van produir entre el 17 i el 24 de juny passat. De la mateixa manera, haurà d’emetre unes conclusions i recomanacions pertinents per prevenir situacions futures. La comissió, així mateix, haurà d’analitzar i avaluar totes les entitats, serveis o altres agents que van participar en els incendis que concerneixen l’anàlisi.   La comissió està constituïda per dotze tècnics especialistes de reconegut mèrit, nacional i internacional, amb competències en l’àmbit de protecció civil, prevenció i extinció d’incendis forestals, ciències climàtiques, ordenament forestal, comunicacions i anàlisi del risc. Sis dels seus dotze membres han estat designats pel president de l’Assemblea de la República, a proposta dels grups parlamentaris, i els altres sis, pel Consell de Rectors de les Universitats Portugueses. Els especialistes designats per als rectors escolliran el president de la Comissió. L’incendi de Portugal no ha estat la primera col·laboració com a analista de Castellnou. En aquesta mateixa línia, ha participat en altres episodis de grans focs forestals a França i Grècia. El febrer passat, el cap de  l’àrea GRAF dels Bombers va formar part del contingent d’experts que la Comissió Europea va enviar a Xile per assessorar operativament en l’estratègia d’extinció dels grans incendis forestals que afectaven el país. Per aquesta participació va ser condecorat pel Ministeri de l’Interior amb la medalla al mèrit de Protecció Civil 2017. Natural de Tivissa, i de 45 anys, Marc Castellnou és enginyer forestal i màster d’incendis forestals per la Universitat de Lleida. Va iniciar la carrera professional en el món de l’ecologia del foc com a cap de la unitat de focs forestals al Centre Tecnològic Forestal de Catalunya. Internacionalment, també ha treballat a l’European Forest Institute. Actualment, és el cap de la Unitat GRAF dels Bombers de la Generalitat, professor associat de la Universitat de Lleida i el president de la Fundació Pau Costa.

Summary: Els Bombers formaran part de la comissió d'Investigació dels incendis de Portugal


La Plataforma per la defensa de la fruita dolça ha acceptat el compromís del Departament d'Agricultura de convocar en els pròxims dies una reunió amb la participació de representants de la gran distribució i de la conselleria amb membres de la plataforma i dels sindicats que hi donen suport -JARC i Asaja- per tal de buscar solucions a la crisi de preus que viu el sector de la fruita dolça. Els representants de la plataforma han sortit "satisfets" de la trobada d'aquest dimecres amb representants del departament, els quals s'han compromès que dilluns vinent els comunicaran una data per a la celebració d'aquesta reunió entre sector productor, la gran distribució i l'administració. D'aquesta manera, la plataforma fa marxa enrere i descarta dur a terme talls de carreteres aquest dijous, com havia amenaçat, en cas de no obtenir cap compromís per part d'Agricultura. Membres de la Plataforma per la defensa de la fruita dolça s'han reunit aquest dimecres a Lleida amb representants del Departament d'Agricultura per analitzar la crisi de preus que viu el sector. La trobada s'ha celebrat després que aquest dimarts des de la plataforma amenacessin amb dur a terme dijous talls de carreteres si no obtenien un compromís per part de la conselleria d'organitzar una reunió entre sector productor amb la gran distribució i representants del departament. En aquest sentit, els representants de la plataforma han sortit "satisfets" de la trobada després de rebre el compromís per part de la conselleria de convocar en les pròximes setmanes una reunió entre el sector productor -amb representants de la plataforma i de JARC-COAG i Asaja- i la gran distribució. Jaume Molló, portaveu de la plataforma, ha explicat que els representants del departament s'han compromès a comunicar-los dilluns vinent una data per a la celebració d'aquesta reunió que té l'objectiu de buscar solucions a la crisi de preus del sector.   El president d'AEALL-Asaja Lleida, Pere Roqué, ha afirmat que "per fi, una vegada, hi ha reunions que serveixen per alguna cosa". "Després de molts dies de batallar s'ha aconseguit fer asseure a qui toca asseure's en aquests moments", ha afegit Roqué. Des de JARC-COAG no han fet una valoració tan positiva de la trobada d'aquest dimecres amb representants d'Agricultura, tenint en compte els baixos preus amb s'ha iniciat la campanya de fruita d'os. Des d'aquesta organització agrària no veuen que Catalunya esdevingui circumscripció econòmica de la fruita, iniciativa en què treballa el departament pugui ser una solució a curt termini. Des de la Plataforma per la defensa de la fruita dolça, però, ja han dit que si en la reunió prevista la gran distribució no s'avé a trobar solucions davant el diferencial de preus entre el que reben els pagesos i el que paga el consumidor per la fruita, reprendran les mobilitzacions.    Els productors de fruita dolça asseguren que han ''arribat a un punt límit'', en què no poden suportar més que es paguin uns preus ''ruïnosos'' per la fruita. Lamenten que ja són dues campanyes seguides amb ''cotitzacions per sota els costos de producció'' i diuen que necessiten mesures urgents''. Tot i la previsible disminució de la collita en les varietats de fruita d'os, des de la plataforma adverteixen que les primeres informacions rebudes d'aquesta campanya contrasten uns preus anormalment baixos. Aquest fet, diuen, reafirma les pràctiques realitzades per les grans superfícies comercials en els darrers anys, que utilitzen la fruita com a producte reclam. Els productors comenten que en un context de menys oferta, la lògica del mercat indicaria que els preus haurien de ser més alts, situació que no sembla que s'acabi donant.

Summary: Els productors de fruita accepten el compromís d'Agricultura i no tallaran carreteres per Sant Joan


L'indicador avançat de l'IPC se situa en l'1,5% anual al juny, quatre dècimes menys que al registrat al maig, segons ha publicat aquest dijous per l'Institut Nacional d'Estadística espanyol (INE). Aquesta baixada s'explica, principalment, pel descens dels preus dels carburants (Gasoil i gasolina), enfront de la pujada que van experimentar l'any passat. També ha influït que els preus de l'electricitat han incrementat menys que el juny del 2016. Per la seva banda, la variació anual de l'indicador avançat de l'IPC harmonitzat se situa al juny a l'1,6%. Si aquesta dada es confirma, la taxa anual de l'IPCH disminuiria quatre dècimes respecte al mes anterior. Els preus de consum registren al juny una taxa del 0,0% respecte al mes de maig, segons l'indicador avançat.

Summary: L'indicador avançat de l'IPC se situa en l'1,5% al juny, quatre dècimes menys que el maig


La direcció de Nissan i els sindicats han arribat a un acord definitiu aquesta tarda sobre l'ERO a 2.525 treballadors i el tancament de les plantes a Catalunya després de 25 hores de reunió telemàtica, segons el Departament de Treball. Entre d'altres, l'empresa s'ha compromès a no executar cap acomiadament traumàtic i les baixes només seran voluntàries o per prejubilacions fins a finals del 2021, quan la marca té previst tancar les plantes de la Zona Franca, Sant Andreu de la Barca i Montcada, segons fonts sindicals. A més, s'han obtingut millores en les indemnitzacions per al col·lectiu de treballadors d'entre 50 i 54 anys, després d'incloure'ls en el conveni especial de la Seguretat Social.  Executius i treballadors s'han posat d'acord en allargar el tancament fins a finals del 2021, un any més tard de la data que va anunciar inicialment la companyia per tancar plantes de la Zona Franca, Montcada i Reixac i Sant Andreu de la Barca, per donar temps per trobar un nou inversor. Com a contrapartida, els sindicats hauran d'abandonar la vaga indefinida i tornar a la feina a finals d'agost.  Els treballadors han fet 95 dies de vaga indefinida, centralitzada a Montcada i Reixac, per protestar, primer, per les incerteses de futur, i després per l'anunci de tancament. Sortides Un dels punts on més s'ha encallat la negociació ha estat com gestionar l'excedent de treballadors fins a finals del 2021, un any més tard de la data que va anunciar inicialment la companyia. Els sindicats han exigit des de l'inici evitar acomiadaments traumàtics mentre que hi hagués activitat industrial a les plantes. Finalment, la part de la plantilla que surti abans de l'empresa serà voluntàriament o per prejubilació. A més, treballadors i empresa s'han compromès a col·laborar amb les administracions per afavorir la reindustrialització de les tres plantes i garantir l'ocupació durant els tres primers anys en la hipotètica nova empresa que ocupi els terrenys de Nissan, segons fonts sindicals.  Indemnitzacions Pel que fa a la sortida de la plantilla, s'han establert diferents grups en funció de l'edat. Els nascuts abans del 31 de desembre del 1966 cobraran el 90% del salari fins als 63 anys. A més, els treballadors d'entre 51 i 54 anys podran prejubilar-se amb conveni especial fins als  61 anys en diferents percentatges de sou (del 75% fins al 85%). Aquest ha sigut un dels punts de fricció de les reunions, ja que en un inici l'empresa no contemplava abonar-lo. Pel que fa als més joves, de menys de 50 anys, garantiran una indemnització de 60 dies per any sense límits d'anualitats. Pels que empleats d'aquesta franja d'edat que optin a treballar a la nova empresa, la compensació serà equivalent a 50 dies sense límits d'anualitats i amb una percepció lineal de 750 euros per any d'antiguitat, cosa que deixa un total molt similar a una indemnització de 60 dies, apunten fonts sindicals. La plantilla celebrarà una assemblea aquest dijous al matí a Montcada per ratificar l'acord. Mentrestant, aquest vespre els advocats de les parts estan revisant el redactat del document. Quasi una setmana més de períodes de consultes L'acord s'ha produït quasi una setmana més tard del final del període oficial de consultes, dijous passat. Des d'aleshores, però, s'han anat produint successives pròrrogues. La primera en la mateixa matinada de dijous a divendres, quan una indisposició de la mediadora va fer que les parts ajornessin la trobada fins a l'endemà a les onze del matí. La reunió va continuar i es va allargar 14 hores més, quan l'empresa es va plantar amb una proposta final. Els sindicats la van rebutjar i van proposar una darrera contraoferta, que l'empresa va qualificar d'inassumible i va donar les negociacions per acabades, tot i que va demanar als treballadors que donessin una resposta a l'oferta de la companyia el dimarts 4 d'agost. El directiu de Nissan responsable d'operacions industrials a Nissan Ibérica i encarregat del tancament de les plantes, Frank Torres, va deixar clar dissabte en una roda de premsa telemàtica que era la darrera oferta i l'endemà suggeria que no descartava la mediació del govern espanyol, unes funcions que són competència de la Generalitat, tal com va recordar aquest dimarts el secretari general de Treball, Josep Ginesta. Per la seva banda, també dissabte, els sindicats celebraven una assemblea on la plantilla expressava el seu rebuig a la darrera oferta de l'empresa i va amenaçar en portar el conflicte als tribunals, a més de mantenir les seves demandes per unes indemnitzacions més justes, un pla de reindustrialització i cap acomiadament mentre continués l'activitat industrial a les plantes, entre d'altres. Finalment, aquest dimarts la mediació va convocar per separat les dues parts i a partir de les sis de la tarda es va iniciar una darrera i definitiva trobada entre els treballadors i la direcció que ha acabat amb l'acord signat aquest vespre. 40 anys d'història La companyia nipona va anunciar el 28 de maig que tancaria les tres fàbriques que té a Catalunya, argumentat que les instal·lacions no eren competitives. Els sindicats, però, han denunciat que la multinacional havia "ofegat" les instal·lacions, traient models sense substituir-los i permetent fugues de vehicles a fàbriques de Renault, soci de Nissan. Tot plegat ha deixat la Zona Franca amb una producció de menys del 25% de la seva capacitat i només tres models: la furgoneta e-NV200 i les pick-up Nissan Navara i Renault Alaskan. Les instal·lacions de la multinacional -Zona Franca, Montcada i Reixac, Sant Andreu, el centre de distribució al port i la planta de recanvis- representen l'1,3% del PIB de Catalunya i el 7% del producte industrial català. La marxa de Nissan posa fi a 40 anys d'història tot i que l'orígen de Motor Ibérica es remunta fa un segle, el 1920. amb la fàbrica que Henry Ford va decidir instal·lar a Cadis. El centre es va traslladar a la capital catalana al cap de tres anys i es va instal·lar al Poblenou. Trenta anys més tard i en plena dictadura, Ford va marxar d'Espanya, l'empresa es va nacionalitzar i va passar a anomenar-se Motor Ibérica. No va ser fins al 1967 que la producció es va traslladar a la Zona Franca. Nissan va adquirir part de la companyia el 1980.

Summary: Acord definitiu per al tancament de Nissan entre direcció i sindicats després de més de 25 hores de reunions


El 100% d'aquesta inversió quedarà centralitzada des de l'àrea de comunicació, que s'encarregarà de la planificació de totes les campanyes ACN Barcelona.-L'Ajuntament de Barcelona ha anunciat que redueix la inversió en publicitat institucional. El consistori ha publicat una instrucció a l'acord marc d'homologació de mitjans que fixa aquesta despesa en publicitat a un màxim de 10 milions anuals i el 100% d'aquesta inversió se centralitzarà des de l'àrea de comunicació, que s'encarregarà de la planificació de les campanyes i "necessitats comunicatives" de l'Ajuntament. La decisió del govern municipal arriba després que en l'anterior mandat la despesa superés els 53 milions amb desviacions que podien superar el 30%. Per exemple, el 2014 es van facturar 16,5 milions en publicitat, un 30% més del pressupostat. Des de l'inici del mandat, el govern de Colau va fixar-se l'objectiu de reduir la inversió en publicitat institucional. Durant els primers sis mesos de mandat, la despesa en publicitat va disminuir a gairebé la meitat en relació al mateix període de l'any anterior. Així, al 2015 entre gener i juny es va realitzar una despesa de 9,7 milions d'euros, mentre que de juliol a desembre del mateix any la inversió va arribar als 4,9 milions d'euros, una xifra que va permetre impulsar igualment campanyes com Nadal, Cap d'Any o la campanya contra la violència masclista, segons destaca l'Ajuntament.  La despesa de l'últim semestre del 2015 es va reduir a la meitat respecte al mateix període de l'any 2014 per tal d'evitar l'increment pressupostari que s'estava donant, però alhora garantint també la realització de les principals campanyes previstes. D'aquesta manera, l'any passat es va poder frenar sensiblement la desviació pressupostària, que en alguns casos s'havia situat per sobre el 30%. L'Ajuntament també ha recordat que en els últims anys també es feia despesa de publicitat a través d'altres organitzacions municipals com Barcelona Activa o BSM i això dificultava, segons diu, controlar amb exactitud la despesa global de publicitat que feia l'Ajuntament.  Ara, amb la nova instrucció instrucció a l'acord marc d'homologació de mitjans, el 100% de la despesa en publicitat quedarà en mans de la direcció de comunicació, que coordinarà i planificarà totes les campanyes de publicitat institucional per donar "unitat i coherència" a la comunicació institucional, establir un calendari de campanyes i evitar la duplicitat i la dispersió dels missatges. Això permetrà, segons apunta l'Ajuntament, tenir el control de la inversió publicitària global i orientar la comunicació al servei, la difusió d'esdeveniments d'interès col·lectiu i campanyes específiques i de sensibilització ciutadana.  A partir d'aquest any, la despesa en publicitat no podrà superar en cap cas el límit de 10 milions d'euros ja que el govern de Colau considera que aquest pressupost és "suficient" per poder assolir les necessitats de l'Ajuntament. Principi de transparència en publicitat L'Ajuntament de Barcelona contracta la publicitat a través de l'anomenat acord marc d'homologació de mitjans, un concurs anual que habilita a les centrals de mitjans guanyadores a competir entre elles per a la planificació de les campanyes de comunicació del consistori. Aquest acord marc fixa les condicions per a la contractació dels serveis en assessorament estratègic, planificació, mediació en les negociacions, gestió de la contractació d'espais en tots els mitjans convencionals i no convencionals, i estableix una despesa màxima en publicitat de 10 milions d'euros anuals, un pressupost que el govern de Colau considera "suficient" per poder assolir les necessitats de l'Ajuntament. El consistori ha posat en marxa una pàgina web el detall de les partides dedicades a la publicitat institucional. També destaca que estudiarà totes les possibilitats per reforçar la seva presència a les xarxes socials o en mitjans digitals.

Summary: Colau redueix la despesa en publicitat i la limita a un màxim de 10 milions anuals


Les Corts Valencianes han aprovat aquest dijous per unanimitat una resolució que insta la senadora i exalcaldessa de València Rita Barberá a deixar el Senat per “salvaguardar la dignitat de la representació dels valencians i valencianes”. L’aprovació arriba 24 hores després que Barberá anuncies que abandonava la militància del seu partit a causa de la investigació oberta pel Tribunal Suprem, per presumpte blanqueig en el marc del ‘cas Taula’, però que mantindria la seva acta de senadora, passant al grup mixt. La petició s’ha aprovat durant el transcurs del debat de política general i té una especial significació, en comptar amb el vot favorable del PP, formació que va proposar la seva designació a les Corts Valencianes.

Summary: Les Corts Valencianes insten unànimement Rita Barberá a deixar el Senat “per salvaguardar la dignitat dels valencians”


La Diputació de Lleida té previst impulsar un pla extraordinari que serveixi per finançar els ajuntaments de la demarcació i puguin fer front a inversions previstes. Segons els president de l'ens, Joan Reñé, es podrà fer degut a ''l'amortització excepcional dels darrers anys'' que ha permès reduir a més de la meitat l'endeutament del 103% que tenien al 2012 i que els permetrà anar a buscar crèdit per obtenir recursos per a les anualitats 2017-2017. D'aquesta manera, ha afegit Reñé, també es podrà compensar la ''desprogramació'' del PUOSC en el passat mandat del Govern i la ''més que previsible'' no programació per a l'actual davant l'ofegament financer la Generalitat. La Diputació preveu destinar uns 20 milions d'euros a aquest pla. L'amortització acumulada de la Diputació de Lleida en els darrers anys ha permès baixar l'endeutament del 103% del 21012 al 47% el 2015 i amb previsions que se situï al voltant del 30% al 2016 amb l'amortització de 7 milions d'euros previstos. El president de la Diputació, Joan Reñé, ha justificat així el plantejament d'aquest pla extraordinari que servirà per finançar inversions previstes pels ajuntaments de la demarcació que no han pogut comptar amb els diners del Pla Únic d'Obres i Serveis de Catalunya (PUOSC) donada la ''situació complexa'' de les finances de la Generalitat en el passat mandat i en el que ara comença. Reñé ha afegit que amb el nivell de deute en una zona ''plausible'' entre el 50 i el 60% és possible anar a buscar recursos per fer el pla extraordinari i preveure les obres que ara no s'havien pogut plantejar. La xifra amb la qual està treballant l'equip de govern de la corporació municipalista ronda els 20 milions d'euros, ha dit el president, que també ha assenyalat que tot i que el pressupost 2016 està tancat, hi ha la previsió d'augmentar partides un cop es liquidi el de l'exercici 2015. Tot i que no estan definides del tot es tracta de partides com la de vies i obres que té una aportació limitada d'1 milió d'euros i que caldrà incrementar per fer possible els projectes que hi ha en llista i s'han de prioritzar; la del pal d'aigües, que també compta amb 1 milió d'euros en l'anualitat 2016 però que molt probablement s'incrementarà per tal que els ajuntaments puguin rebre una part més important respecte a la gestió de l'aigua; i també la del pla de camins, que compta amb 500.000 euros i que gràcies als romanents de tresoreria i l'aplicació d'inversions financeres sostenibles, es podrà incrementar substancialment per tal der fer front a les ''demandes reiterades dels ajuntaments'' tant del Pirineu com de la plana pel que fa la gestió dels camins de titularitat municipal. Carreteres estatals ''tercer mundistes'' a Lleida Després de la publicació de l'informe del RACC assenyalant diverses carreteres lleidatanes com algunes de les que estan en més mal estat de la xarxa viària, el president de la Diputació de Lleida ha lamentat que la demarcació tingui encara carreteres ''tercer mundistes'', sobretot les estatals, que encara estan com fa 30 o 40 anys. Reñé s'ha mostrat indignat pel fet que algunes d'aquestes carreteres siguin eixos de comunicació importants, com la N-230 que va de Lleida a Vielha i comunica amb França, sobretot en el tram del túnel de Vielha, per on passen cada dia més de 400 camions carregats de mercaderies per una carretera de només 2 carrils i plena de revolts. El president de la Diputació, creu que l'Estat ''se'n riu de nosaltres'' quan planteja 9 projecte per al tram dels túnels de Sopeira.  També ha mencionat la carretera fins a Tarragona, per on Lleida fa passar 15 milions de tones de mercaderies fins al port, també per trams de només dos carrils. Tot plegat, ha afegit, mentre ''veus que en altres indrets s'han construït autovies i millorat comunicacions amb un sectarisme extrem''. Reñé ha fet aquestes declaracions durant el tradicional esmorzar de Nadal que la Diputació de Lleida ofereix als diferents mitjans de comunicació de la demarcació.

Summary: La Diputació de Lleida farà un pla extraordinari perquè els ajuntaments puguin fer front a inversions previstes


Un miler de persones s'han manifestat aquest dimarts al migdia pel centre de Tarragona per exigir la millora dels salaris, l'ocupació i les pensions. En aquesta convocatòria dels sindicats UGT i CCOO amb motiu de l'1 de Maig, els manifestants recorren la Rambla Nova de Tarragona, de punta a punta. Amb una pancarta que recollia el lema de la convocatòria -en defensa de la igualtat, l'ocupació, els salaris i les pensions-, la manifestació ha arrencat puntualment a les dotze per finalitzar una hora més tard al Balcó del Mediterrani, on s'ha cantat 'L'estaca' de Llach. Els portaveus dels sindicats han fet esment dels conflictes laborals oberts al territori, com les subcontractes de Port Aventura o la situació de la plantilla a l'Empresa Municipal de Transports (EMT) de Tarragona, així com també el bloqueig en el conveni del sector del metall, que afecta 20.000 treballadors, en un territori especialment castigat per l'atur -gairebé arriba al 20%- i on 9 de cada 10 contractes són temporals. Els sindicats adverteixen que, davant aquesta degradació laboral, es mantindran en peu de guerra i no descarten fer una vaga general.

Summary: Un miler de persones clamen a Tarragona per la millora dels salaris, l'ocupació i les pensions


Una trentena d’estudiants de diferents centres educatius de la ciutat de Vic protagonitzaran una adaptació teatral en català de la comèdia musical nord-americana ‘Grease’. El director artístic, Toni Font, ha posat el focus en l’alt nivell dels joves que pujaran a l’escenari. “Actuen, canten i ballen al mateix alt nivell”, ha destacat. L’obra és una producció pròpia del Teatre l’Atlàntida que s’emmarca en la tercera edició del projecte educatiu ‘Fem un musical’. L’espectacle s’estrenarà el proper 3 de maig a dos quarts de nou del vespre a la Sala Ramon Montanyà i l’endemà hi haurà una segona sessió. Les entrades gairebé s’han exhaurit.

Summary: Una trentena d’estudiants de Vic protagonitzaran una producció pròpia de ‘Grease’ al Teatre l’Atlàntida


La Policia Nacional ha detingut 28 persones per un frau de 9,2 MEUR ala Seguretat Social a les demarcacions de Barcelona i Girona i altres punts de l'Estat com Alacant, Almeria, Càceres, Cadis, Castelló, Osca, A Corunya, Lleó, Lugo, Madrid, Sevilla, Toledo, València, Valladolid i Zamora. La investigació va començar a finals del 2018, després de rebre diverses denuncies.  Es va constatar que es van crear entramats empresarials amb empreses deutores i empreses pantalla per així no pagar a la Seguretat Social. Hi ha 45 persones investigades: els administradors de les empreses, els seus testaferros i familiars. Una de les organitzacions, amb impagaments des de fa 10 anys, tenia els seus treballadors sense contracte i sense vacances pagades. Els implicats estan investigats per frau de cotitzacions, frustració a l'execució, frau a la Seguretat Social, falsedat documental, insolvència punible i usurpació d'estat civil.  Una de les empreses, que va iniciar la seva activitat el 2009, mai va pagar les cotitzacions dels seus treballadors, amb un perjudici per a la Seguretat Social de 376.000 euros. Pagava els salaris en metàl·lic, sense donar-los d'alta ni tenir contracte. Els empleats treballaven de dilluns a dissabte, i en alguns casos des del 2013 no cobraven si es posaven malalts o agafaven vacances.

Summary: 28 detinguts per un frau de 9,2 MEUR a la Seguretat Social a Barcelona, Girona i altres  punts de l'Estat


El PP ha demanat al Parlament Europeu que faci un informe per "revisar" el funcionament del sistema d'euroordres arran del cas de l'expresident Carles Puigdemont. La Comissió de Llibertats Civils, Justícia i Interior ha d'avaluar en les properes setmanes si engega un informe per revisar aquest instrument de cooperació judicial entre estats, que partits com el PP, però també Cs i Vox, posen en qüestió a Brussel·les pel cas dels exiliats catalans. "Una aplicació deficient de l'euroordre pot provocar casos d'impunitat que hem d'evitar", ha assegurat l'eurodiputat del PP Javier Zarzalejos, que ha dit que l'eliminació de fronteres "no pot convertir-se en una porta per escapar pels que, en qualsevol país, intenten eludir l'acció de la justícia".   Pel PP, cal "reforçar el principi de confiança mútua entre els sistemes judicials europeus".

Summary: El PP reclama a l'Eurocambra un informe per revisar les euroordres i evitar "la impunitat" de Puigdemont


El Consell Comarcal del Baix Ebre, la Confederació Empresarial de Tarragona (CEPTA) i la Universitat Rovira i Virgili (URV) han organitzat una nova edició, la segona, de les Jornades Comarcals d'Empresa i Territori al Baix Ebre, una trobada entre administracions i empresariat que serveix per identificar, detallar i donar resposta a les necessitats particulars que tenen les companyies d'aquesta comarca. L'objectiu és facilitar a les administracions un llistat de les mancances que s'han de corregir amb més celeritat per ajudar a augmentar la competitivitat de la comarca i, a la vegada, el nivell de qualitat de vida dels seus habitants. L'any 2014, el Baix Ebre ocupava la posició 24 en l'índex de competitivitat de les 41 comarques catalanes. El 8 d'abril es preveu reunir una quarantena d'empresaris al Consell Comarcal del Baix Ebre amb l'objectiu de recollir les seves necessitats, desitjos i peticions i crear un quadre de peticions que les administracions recolliran com a full de ruta per començar a treballar imminentment. Les finalitats de la Jornada Comarcal Empresa i Territori són copsar la informació econòmica i social de la comarca a través de la visió de l'empresariat, tenir la seva opinió sobre el territori, reivindicar les fortaleses i subratllar les solucions per a les debilitats, i marcar quines són les vies executables de treball. Com ha apuntat el president de la CEPTA, Antoni Belmonte, es redactarà un quadre de propostes d'actuació que seran coordinades, controlades o liderades pels propis empresaris i que tindran continuïtat, al menys, fins el 2020.  Amb aquesta nova eina de treball que vol "coordinar esforços" i obrir "comunicació directa" entre les empreses privades i les administracions, es vol millorar la competitivitat, la taxa d'atur i el PIB per càpita a la comarca del Baix Ebre. En definitiva, millorar la qualitat de vida dels seus habitants i millorar el benestar a la comarca. Així ho ha remarcat el president de l'ens comarcal, Dani Andreu, que confia que la jornada serveixi per reforça la complicitat amb l'empresariat.  La jornada compta amb la col·laboració del Banc de Sabadell, el Port de Tarragona, l'Associació Empresarial de les Comarques de l'Ebre (AECE), l'Associació de Dones Empresàries i Directives Emprenedores (ADEDE) i la Diputació de Tarragona. El diputat Juanjo Malràs ha reconegut que no és una prioritat de l'ens provincial treballar en el món empresarial però ha defensat que es dóna "suport total" a la iniciativa ja que, amb aquestes col·laboracions, també s'està ajudant indirectament als municipi.

Summary: Una jornada econòmica recollirà les necessitats particulars dels empresaris del Baix Ebre per millorar la competitivitat


Carles Puigdemont ha estat escollit nou president de Junts per Catalunya amb el 99,3% dels vots dels afiliats i Jordi Sànchez serà el secretari general de la formació amb el 94,23% dels vots. Les quatre vicepresidències les ocuparan Jordi Turull (93,47% des vots), Elsa Artadi (88,12%), Anna Erra (79,15%) i Josep Rius (73,66%), mentre que David Saldoni serà el nou secretari d'Organització i Teresa Pallarès serà la secretària de Finances. Un total de 2.130 afiliats han participat en aquestes eleccions -un 56,19% del cens-, que s'han celebrat de manera telemàtica. En aquestes eleccions només hi competia una única candidatura tant a la presidència i secretaria general com a la resta de l'executiva.

Summary: Puigdemont serà el president de JxCat amb el 99,3% dels vots dels afiliats


El cicle musical 'La Pedra Parla' ha reunit aquest cap de setmana unes 400 persones al Reial Monestir de Vallbona de les Monges (Urgell). El concert a l'església de Santa Maria del Cor de Cambra del Palau de la Música Catalana, amb la direcció de Xavier Puig, i el grup instrumental La Caravaggia, que dirigeix Lluís Coll ha posat punt i final aquest diumenge a la cinquena edició del cicle, organitzat per l'Agència Catalana del Patrimoni, del departament de Cultura de i la comunitat del monestir. Dissabte es va oferir un concert al claustre amb Ars Trio, en què l'actriu Mercè Pons va llegir un fragment del testament de Violant d'Hongria, del segle XIII, enterrada al mateix monestir. El director artístic del cicle, Jordi Domènech, ha explicat que aquest any s'ha incrementat la venda d'abonaments per als tres concerts i s'ha mostrat molt satisfet ja que "cada cop el públic s'incrementa". D'una banda s'ha fidelitzat aquella gent que ja ha assistit altres anys i per l'altra s'ha atret enguany nou públic, que ha aprofitat per allotjar-se a Vallbona de les Monges durant un cap de setmana. El públic ha omplert els tres concerts i dissabte va poder participar en "la descoberta gastronòmica" d'una part del monestir no accessible al públic, el Pati de la Casa dels Horts, on es va oferir aquest any com a novetat, un refrigeri entre els dos concerts, el de la tarda, amb el tenor Airam Hernández i la pianista Diana Baker i el de la nit, amb Ars Trio i Mercè Pons. El concert de cloenda d'aquest diumenge ha ofert un programa amb obres de compositors catalans del Renaixement, dels segles XV i XVI, entre els quals Mateu Fletxa el Jove i Mateu Fletxa el Vell, que tenen un vincle amb l'orde del Cister pel fet d'estar enterrats al Reial Monestir de Santa Maria de Poblet.    Pel festival, han passat orquestres com ara Vespres d'Arnadí, agrupacions com el Cor Infantil dels Amics de la Unió i l'Ensemble O vos Omnes, grups de cambra com ara Alart Quartet i La Galanía, i solistes com ara els pianistes Alba Ventura, Josep Colom i Albert Guinovart, els cantants Raquel Andueza i Marta Mathéu, l'actriu i cantant Anna Moliner o l'organista Juan de la Rubia, entre d'altres. El Monestir de Santa Maria de Vallbona de les Monges, escollit l'any passat com el Monument Favorit dels Catalans, és una de les joies del gòtic religiós català. El cicle 'La Pedra Parla' porta un cop l'any la música dels millors compositors i intèrprets fins aquest monestir cistercenc. La música comparteix protagonisme, doncs, amb el silenci de la comunitat religiosa femenina que l'habita. Amb 800 anys de presència monàstica ininterrompuda, el Monestir de Vallbona, fundat el segle XII, és el tresor més desconegut i sorprenent de la Ruta del Cister.

Summary: El cicle musical 'La Pedra Parla' reuneix 400 persones al Reial Monestir de Vallbona de les Monges


Munté reitera que la convocatòria de la votació es farà amb “plena i absoluta protecció” als funcionaris ACN Barcelona.-La portaveu del Govern, Neus Munté, ha assegurat aquest dimarts que l’executiu “no comparteix” la visió del referèndum de l’1 d’octubre que va exposar el líder de Catalunya en Comú, Xavier Domènech, després de reunir-se amb el president, Carles Puigdemont, i el vicepresident, Oriol Junqueras. El cap visible dels comuns va dir que veia l’1-O amb “aspecte de 9-N amb confrontació més forta”. Munté ha replicat a Domènech que “l’objectiu” del Govern és per un 1-O “amb efectes vinculants” i “amb la plena i absoluta protecció dels representants públics i els funcionaris”. És per això que ha negat que hi hagi paral·lelismes amb el 9-N i els voluntaris d’aquell procés. Tot i això, ha reiterat que el Govern “garantirà la protecció dels funcionaris enfront les amenaces de l’Estat” i que “ningú serà obligat a res en relació al referèndum”.

Summary: El Govern “no comparteix” la visió de Domènech de l’1-O i garanteix un “referèndum amb efectes vinculants”


Sanitat xifra en 117.710 el nombre de casos confirmats, 7.472 més en només un dia ACN Madrid .-El Ministeri de Sanitat xifra ja en 117.710 el nombre de casos de coronavirus a tot l’estat espanyol i en 10.935 les morts per la malaltia, 932 en les últimes 24 hores. Segons les últimes dades fetes públiques, hi ha hagut 7.472 nou contagis notificats des de dijous. A més, 6.416 persones han requerit ingrés a les UCI, 324 més que ahir i s’han donat d’alta 30.513 persones, 3.770 més que aquest dijous. Per comunitats, la de Madrid continua essent la més afectada amb 34.188 casos del nombre total i 4.483 defuncions. La segueix Catalunya amb 23.460 contagiats confirmats i 2.335 morts. Les dues castelles, Castella-la Manxa i Castella i Lleó, acumulen ja 8.523 i 7.875 casos respectivament. 117.710 contagiats per coronavirus i gairebé 11.000 morts per la malaltia. Segons les últimes dades del Ministeri de Sanitat i les publicades en diversos mitjans, tot apunta que Espanya ja supera Itàlia en nombre de casos positius. El país alpí acumula fins ara 115.242 infectats i gairebé 14.000 víctimes mortals.  En les últimes hores, s’han notificat 7.472 nous casos a tot l'Estat, una xifra que suposa un increment del 6,8% respecte d’ahir. I en nombre de morts, n’hi ha hagut 932 més en les últimes 24 hores, un 9% més que aquest dijous.  Pel que fa a les UCI, hi ha 6.416 persones que han ingressat a les Unitats de Cures Intensives, 324 més en un dia. Des que va començar la pandèmia, s’han curat més de 30.000 persones, 3.770 en les últimes 24 hores.  Tot i això, cal tenir en compte que algunes comunitats, com Madrid, Castella-la Manxa, Castella i Lleó, València i Galicia només registren les que hi ha hagut en les últimes 24 hores. A dia d’avui, a Madrid hi ha 1.506 persones ingressades a la UCI i s’han donat d’alta 13.850 malalts.  Sigui com sigui, Madrid continua acumulant el major nombre de casos amb 34.188 confirmats i 4.483 víctimes mortals. Catalunya ocupa la segona posició amb 23.460 contagiats i 2.335 defuncions. Hi ha hagut 2.053 persones que han necessitat ingrés a les UCI i s’han curat 7.849 persones.  Castella-la Manxa i Castella i Lleó acumulen 8.523 i 7.875 casos i 916 i 723 morts, respectivament. El País Basc registra 7.827 infectats pel virus i 444 defuncions.  La tendència es manté  La cap d’àrea del Centre de Coordinació d’Emergències i Alertes Sanitàries, María José Sierra, assegura que les dades i els percentatges registrats en les últimes hores confirmen la “tendència” a la reducció dels darrers dies.  A més, ha explicat que, segons les xifres d’hospitalitzats, els increments se situen ara entorn del 10% durant aquesta última setmana. “Abans eren  del 30%”, ha dit Sierra, que ha afegit que en algunes comunitats, fins i tot, els casos estan baixant.

Summary: Espanya registra 932 morts per coronavirus en les últimes 24 hores i arriba gairebé a les 11.000 defuncions


La família de Lionel Messi ha emès un comunicat en què atribueix la creació d’una societat a Panamà vinculada al jugador als anteriors assessors fiscals de l’astre argentí. “És una companyia totalment inactiva, que no va tenir mai fons ni comptes corrents oberts i que deriva de l’antiga estructura societària dissenyada pels anteriors assessors fiscals de la família Messi”. És per això que es consideren “falses i injurioses” les acusacions “d’haver dissenyat una nova trama d’evasió fiscal i, fins i tot, de crear una xarxa de blanqueig de capitals” que han transcendit per la filtració coneguda com a Papers de Panamà. La família estudiarà si demanda els mitjans que se n’han fet ressò. (S'ha afegit la posició del Futbol Club Barcelona a l'entorn d'aquesta qüestió) Pel que fa a l’entramat societari que segons la família van dissenyar els assessors fiscals anterior, les “conseqüències fiscals” que van comportar a Leo Messi “ja van ser regularitzades en el seu moment”. La família del futbolista assegura que es van declarar a Hisenda tots els ingressos derivats de l’explotació dels seus drets d’imatge, “produïts amb anterioritat i posterioritat al procediment seguit davant l’Agència Tributària”. L’entorn del jugador denuncia que les informacions que s’han publicat es vinculen amb fets “totalment aliens” que estan “pendents de resolució” o “fins i tot amb causes arxivades”, com és el cas dels anomenats partits benèfics. Per tot plegat l’entorn de Lionel Messi considera que els fets objecte d’informació es basen en “simples conjectures” i parteixen de documentació “parcial i esbiaixada”, que al seu parer es divulga “fent servir com a reclam el cognom Messi i la reputació del jugador”. És per això que s’han donat instruccions als advocats actuals, del despatx Cuatrecasas Gonçalves Pereira, perquè “analitzin la interposició eventual d’accions legals contra els mitjans que han difós la notícia”. El Barça confia en els arguments de la família Messi De la seva banda, els responsables del Futbol Club Barcelona han emès un comunicat a través del qual asseguren que el club “confia en els arguments” de la família Messi. També ha indicat que des del primer moment que s’han filtrat les informacions vinculades amb els anomenats Papers de Panamà, el club ha fet arribar “el seu afecte i solidaritat” al jugador i a la família. El Club ha posat a la disposició del crac argentí tots els seus mitjans de l’àmbit jurídic, fiscal i administratiu que puguin necessitar “per deixar clara la seva actuació i honorabilitat en aquest cas”.

Summary: ACTUALIZACIÓ:La família de Messi atribueix l’empresa de Panamà als anteriors assessors fiscals del futbolista


L’Ajuntament de València i la Generalitat Valenciana treballen per aprovar una llei que permeti reconèixer els elements culturals i patrimonials de la ciutat, així com una sèrie de competències, recursos i finançament per desenvolupar-les. Així ho han explicat als mitjans tant el president valencià Ximo Puig com l’alcalde de la ciutat, Joan Ribó, després d’una reunió mantinguda per abordar qüestions d’interès conjuntes per a València. Per impulsar aquesta llei, ambdues administracions crearan una comissió mixta, prevista en la Llei de règim local del 2010, i treballaran en una normativa que ha de ser aprovada per les Corts Valencianes i després pel Congrés dels Diputats. Segons l’alcalde Ribó amb aquesta llei València comptarà amb més autonomia i capacitat de gestió, i consolidarà la seva posició en l’estat espanyol i en el País Valencià. Ribó ha defensat que la ciutat tingui una llei de capitalitat “com la tenen Madrid i Barcelona”, i com a eina per trobar recursos en matèria de transports i infrastructures i “en atenció a la seva condició d’una de les grans urbs de l’Estat, amb una gran zona metropolitana al seu voltant”. Al costat d’aquest acord, ambdos dirigents han acordat demanar una reunió conjunta amb el ministre de Foment, Iñigo de la Serna, per demanar finançament per acabar les obres de la línia T2 del metro de València, amb les obres iniciades i paralitzades des de fa anys. Al respecte, l’alcalde Ribó ha remarcat que ciutats com Màlaga o Sevilla ja reben finançament per als seus transports i que València no ha de ser menys.  El cap del Consell, Ximo Puig, ha reivindicat que València ha de comptar amb suport del govern espanyol per a la T2 del metro, “un projecte fet sense planificació, però que ha representat una inversió de 200 milions d'euros que, hores d'ara, no serveix per a res". Puig ha qualificat les obres de l’anterior executiu com “un enorme despropòsit” perquè “s'ha pogut foradar mitja ciutat sense saber com s'anava a finançar”, i ha indicat que la prioritat ara és donar continuïtat al projecte per evitar que els diners ja invertits "es vagin a les escombraries". Així mateix, tant el cap de l'executiu valencià com l’alcalde de València han demanat que pròxims pressupostos de l'Estat contemplin una subvenció al transport públic de València."Sempre se'ns ha dit que no es podia atendre la petició perquè no teníem l'ens de mobilitat metropolitana", ha assegurat el president Puig, que ha recordat que la Generalitat Valenciana ja ha "complert" en crear l'Autoritat Metropolitana, per la qual que seria "incomprensible" que no s'atengués a la ciutat de València.

Summary: L’Ajuntament de València i govern valencià treballen en una Llei de Capitalitat per a la ciutat


El número dos del PSOE andalús, Juan Cornejo, ha defensat "l'honorabilitat i honradesa" dels expresidents socialistes de la Junta d'Andalusia José Antonio Griñán i Manuel Chaves perquè "no es van enriquir il·lícitament". Cornejo ho ha dit en roda de premsa a Sevilla després que s'hagi fet pública la sentència del cas dels ERO que els condemna per prevaricació i, en el cas de Griñán, també per malversació. El dirigent del PSOE d'Andalusia ha lamentat "profundament" que els fets provats a la sentència es produïssin i ha defensat que no hi ha cap "polític en actiu" al PSOE que tingui implicació amb el cas. A més, ha defensat que els responsables ja van "assumir i dirimir" les "responsabilitats polítiques" abandonant la política. El PSOE estatal encara no ha fet declaracions públics en reacció a la sentència ni tampoc cap membre del govern espanyol en funcions.

Summary: El PSOE andalús defensa "l'honorabilitat i honradesa" de Griñán i Chaves després de la sentència dels ERO


La Federació d'Associacions de Veïns de Barcelona (FAVB) ha instat el Departament d'Educació a prioritzar la plena escolarització i un retorn a les aules "tan normalitzat com sigui possible". En un comunicat, ha afirmat que aquesta plena escolarització s'ha de garantir "hi hagi o no rebrots" i, en el cas que n'hi hagi, "hauran de prendre mesures adequades per tal que puguin ser controlats adequadament". Davant d'això, ha demanat una planificació "realista i consensuada" de l'inici del curs vinent amb un compromís per escrit a destinar la dotació econòmica suficient per contractar el personal necessari i crear entorns de treball presencials segurs. També reclama fer proves diagnòstiques al personal, EPI i prioritzar infants vulnerables. L'organització ha lamentat que el confinament farà que molts infants i adolescents estiguin mig any sense escola presencial i havent patit un context "difícil" per tota la comunitat educativa i amb la "poca" col·laboració de l'administració educativa. L'organització ha considerat que hagués calgut "una millor organització i previsió per part del Departament" i ha criticat que les escoles van ser les primeres en tancar i seran les darreres en obrir.  Fruit de l'experiència del confinament, la Federació ha apuntat que l'escola a distància "no pot compensar l'absència de l'escola presencial" en edats primerenques, especialment per a infants d'entorns vulnerables i amb necessitat d'acompanyament educatiu.  Per això, ha considerat urgent "posar el dret a l'educació al centre de les polítiques públiques" i prioritzar al setembre el benestar d'infants i adolescents, tot seguint els protocols que marquin les autoritats sanitàries. La FAVB ha reivindicat la necessitat i la importància d'una escola "pública, laica, inclusiva, democràtica i de qualitat" i ha criticat les mancances per les "successives retallades" que pateix, així com "l'increment de recursos destinats a l'escola concertada, mentre l'alumnat més vulnerable està concentrat en l'escola pública".

Summary: La FAVB insta Educació a prioritzar la plena escolarització i un retorn a les aules "tan normalitzat com sigui possible"


El consorci format per l'IrsiCaixa, el Barcelona Super Computing i el Centre de Recerca en Sanitat Animal de l'Institut de Recerca i Tecnologies Agroalimentàries, amb el suport de Grifols, publicarà en temps real i en obert els resultats d'experiments in vitro contra el SARS-CoV-2 que estan fent amb fàrmacs existents. L'objectiu és compartir dades que ajudin a l'hora de dissenyar assajos clínics, identificar fàrmacs que en combinació puguin ser més potents i proporcionar alternatives terapèutiques ràpidament disponibles. De moment, els científics han confirmat l'eficàcia contra el virus de la hidroxicloroquina, medicament contra la malària i per a certes malalties reumatològiques, i el remdesivir, antiviral utilitzat en assaigs de covid. El director de l'IrsiCaixa, Bonaventura Clotet, ha explicat a RAC1 que busquen ajudar a tota la recerca que s'està fent "alliberant d'immediat" el coneixement que s'està generant als seus laboratoris. En aquests laboratoris, l'equip del consorci va aïllar el virus que circula a Barcelona i ara estan provant fàrmacs per veure quins fàrmacs l'inhibeixen. Ha resumit que si el resultat d'aquest experiment és que un determinat fàrmac inhibeix el virus en els cultius cel·lulars es pot fer l'anàlisi clínic corresponent.  Els resultats s'aniran actualitzant cada 15 dies. "El que volem és que tothom hi tingui accés", ha insistit Clotet.  En aquesta línia, la investigadora de l'IrsiCaixa, Nuria Izquierdo, ha explicat que l'objectiu és generar informació que permeti prendre decisions basades en evidències a l'hora de projectar assaigs clínics. Ha afegit que amb els fàrmacs antivirals la seguretat dels pacients ja està garantida però la seva eficàcia en la covid-19 no està demostrada "i els facultatius han d'anar una mica a cegues". "Per això volem proporcionar-los dades sòlides en què puguin basar les seves decisions", ha dit.  La difusió immediata busca també evitar el retard que comporta la seva publicació en revistes científiques. A més, consideren que el fet que es publiqui sense la revisió de tercers abans de la publicació pot ser de gran utilitat perquè "són dades molt preliminars, però tenir alternatives de tractament permetrà cobrir la majori part de la població i solucionar potencials problemes de desproveïment d'un fàrmac. "Alguns resultats poden permetre duplicar o quadruplicar les opcions terapèutiques que hi ha actualment", ha apuntat la investigadora de l'IRTA-CReSA, Júlia Vergara-Alert.  El consorci avaluarà l'eficàcia en cèl·lules infectades in vitro de medicaments administrats individualment o en combinació. Aquesta combinació dificulta l'aparició de resistències. Així, els investigadors analitzaran fàrmacs que actuïn contra el SARS-CoV-2 en una etapa primerenca, evitant l'entrada del virus a les cèl·lules, i d'altres que actuïn un cop ja ho hagi fet.  En el primer grup es troba la hidroxicloroquina, un fàrmac contra la malària que ja s'està fent servir en l'assaig clínic liderat per Oriol Mitjà per prevenir la infecció en els contactes de persones diagnosticades amb el nou coronavirus, així com en altres a nivell mundial. Els primers experiments confirmen la seva eficàcia in vitro. En el segon grup, els investigadors han confirmat l'eficàcia del remdesivir, dissenyat inicialment contra l'Ebola.  Els experiments han servit també per descartar alguns fàrmacs que havien estat proposats com el tenofovir combinat amb emtricitabina, els inhibidors de la proteasa de IVH darunavir, fosamprenavir, nelfinavir i saquinavir, la clorpromazina, un tractament per l'esquizofrènia; i l'amantadina, un medicament utilitzat contra la grip A i el Parkinson.  La llista de fàrmacs a utilitzar inclou també antiparasitaris i antibiòtics. Alguns d'ells estan disponibles en forma de genèrics, de manera que el cost econòmic de la seva administració seria reduït. Cada experiment es reproduirà tres vegades i els resultats es reportaran després de cada vegada. Els fàrmacs que mostrin una major eficàcia es testaran en models animals a l'IRTA-CReSA, que disposa d'una Unitat d'Alta Biocontenció de nivell 3 de bioseguretat.

Summary: IrsiCaixa-BSC-IRTA publicaran en temps real i en obert els resultats d'experiments amb fàrmacs contra la covid-19


Uns 300 aficionats anglesos del Wolverhampton, l'equip de futbol que aquest dijous jugarà contra l'Espanyol, han protagonitzat aldarulls al voltant de les dotze de la matinada a la plaça Reial de Barcelona. Diversos equips de la Guàrdia Urbana de Barcelona s'han desplaçat al lloc dels fets per disgregar la massa de gent que hi havia a l'interior de la Placa. Durant l'acció cinc agents han resultat ferits lleus per llançament d'objectes i agressions i s'ha detingut a un dels aficionats per atemptat a l'auroritat, segons fonts de l'Ajuntament de Barcelona. El sindicat CSIF ha denunciat "falta de previsió" de la Urbana i els Mossos d'Esquadra.

Summary: Un detingut i cinc agents ferits lleus després dels aldarulls d'aficionats anglesos a la plaça Reial de Barcelona


El Ministeri d'Agricultura, Pesca, Alimentació i Medi Ambient ha donat el vistiplau als primers dotze caves que es podran vendre amb el distintiu 'Paratge Qualificat', creat fa un any per la DO Cava com una etiqueta especial per identificar els productes de màxima qualitat. Els caves autoritzats són elaborats per Torelló, Alta Alella, Juvé & Camps, Freixenet, Vins El Cep, Gramona i Castellroig. Alhora, Agricultura també ha aprovat tres caves de Codorniu i dos de Recaredo. A partir d'ara, les empreses que han rebut l'autorització del ministeri hauran de presentar les seves etiquetes al Consell Regulador de la DO Cava, que serà l'encarregat de concedir l'aval definitiu per a què el producte pugui sortir al mercat.  En concret, els paratges aprovats pel Ministeri són les finques Vinyes de Can Martí (Torelló), Vall Cirera (Alta Alella), La Capella (Juvé & Camps), Can Sala (Freixenet), Can Prats (Vins El Cep), Font de Jui (Gramona), Terroja (Castellroig). Pel que fa a les dues finques de Recaredo, les autoritzades són Turó d'en Mota i Serral del Vell, mentre que els paratges de Codorniu que han rebut l'aval són La Pleta, El Tros Nou i Fideuera El distintiu 'Paratge Qualificat' és un projecte que la DO Cava va presentar fa un any. Per poder comercialitzar ampolles amb aquesta etiqueta, cal que el cava estigui elaborat amb raïm de vinyes d'una antiguitat mínima de 10 anys, les quals han de ser veremades manualment, i han de tenir un rendiment màxim de 8.000 quilos per hectàrea. Al mateix temps, l'ampolla ha de tenir una fermentació mínima de 36 mesos.  Segons va avançar el president de la DO Cava, Pere Bonet, en una entrevista a l'ACN, hi ha hagut 24 elaboradors interessats en obtenir l'autorització per comercialitzar cava amb aquest nou distintiu. Per ara, només la meitat han rebut el vistiplau.

Summary: El Ministeri d'Agricultura aprova els primers dotze caves que es podran vendre amb el distintiu 'Paratge Qualificat'


L'Autoritat del Transport Metropolità (ATM) ha anunciat que el dimecres 28 de febrer acaba el termini de validesa de les targetes T-10, T10 Treb. Aeroport, T-50/30, T-mes, T-70/30, T-mes FM/FN i T-dia que hagin estat adquirides durant l'any 2017. En paral·lel, també ha explicat que les targetes trimestrals T-trimestre, T-jove, T-trimestre FM/FN, T-jove FM/FN i T70/90 FM/FN del 2017 mantenen la validesa fins al proper 31 de març. D'altra banda, l'ATM alerta que les targetes de l'any 2017 caducades no donen dret a bescanvi excepte aquelles que no hagin estat estrenades, que podran ser bescanviades per títols de la mateixa classe de l'any en curs pagant la diferència. La data límit per fer aquest bescanvi és el 30 de juny.

Summary: Les targetes T-10, T-dia, T-mes, T-50/30 i T-70/30 del 2017 caduquen el dimecres 28 de febrer


Salut busca un altre tipus de contracte diferent per fer el rastreig de la covid-19, però descarta la contractació directa de professionals. La consellera de Salut, Alba Vergés, ha explicat a TV3 que s'estudia una alternativa "que pugui ser molt més comprensible de cara a la gent", un altre tipus de contractació "molt més lligada amb Salut Pública i amb l'Atenció Primària", ha dit. Ara bé, ha defensat que el contracte que es va fer al maig amb Ferrovial "era l'única opció" en aquell moment. Ara que el volum de casos ha baixat, ha continuat, es pot repensar. "Si genera inquietud en el sector i malentesos, a mi no em sap greu replantar-ho", ha apuntat. També ha negat que el president de la Generalitat li demanés revertir el contracte.

Summary: Salut busca un altre tipus de contracte més lligat al sistema públic però descarta contractació directa de professionals


L'alcalde d'Igualada, Marc Castells (PDeCAT), ha assegurat en una entrevista a l'Agència Catalana de Notícies que el proper 1-O es podrà votar "amb tota normalitat" a la capital de l'Anoia. Castells ha dit que està disposat "a fer el que calgui" per tirar endavant el referèndum i assegura que no té "cap inquietud". Preguntat per si té por de perdre el seu patrimoni, el batlle ha dit que "el meu patrimoni són les meves conviccions i el meu patrimoni és que sigui coherent". "Els meus fills no entendrien que el seu pare s'hagués decidit pels seus béns materials en contra de les seves conviccions i coherències personals", ha reblat. D'altra banda,  Castells s'ha reiterat amb les afirmacions que va fer a Barcelona el passat 11 de juny en nom de tots els alcaldes en l'acte unitari de les entitats sobiranies a favor del referèndum: "Sóc un ferm convençut que ara no és el moment dels partits polítics, és el moment de militar per Catalunya".  Castells, que també és vicepresident segon de la Diputació de Barcelona i membre de la direcció del PDeCAT, ha volgut transmetre un missatge de tranquil·litat als veïns d'Igualada i ha deixat clar que "a la ciutat es podrà votar l'1-O". Castells confia que l'11 de setembre hi hagi un "acte important de patriotisme i de reivindicació del dret a decidir" i que es pugui dur a terme una campanya electoral "perquè la gent pugui escoltar tant els arguments del 'sí' com els del 'no'". "Jo com a alcalde seré neutre i l'únic que faré és garantir que l'1-O es pugui votar", ha assegurat. Davant la possibilitat de perdre patrimoni personal o anar a la presó, Castells ha dit que no té "cap inquietud" i ha manifestat que es mantindrà "ferm" amb les seves conviccions democràtiques. "El meu patrimoni són les meves conviccions", ha dit. El batlle ha assegurat que sempre ha ensenyat als seus fills "una línia de coherència i sentit comú" i ha apuntat que aquesta és la que aplicarà. "Haig de defensar els interessos de la gent passi el que passi i no tinc cap por, cap neguit, ni cap inquietud... el que hagi de passar que passi, però estic convençut que la democràcia triomfarà", ha afegit.  Quant a la posició dels comuns en referència a l'1-O, Castells ha dit que "o estàs a favor de la democràcia o estàs en contra" i, per això, considera que "els comuns i tot el seu entorn han de tenir clar si estan a favor de la democràcia o estan amb la Guàrdia Civil". "Que triïn si estan al costat del govern més corrupte que hi ha hagut mai a l'Europa contemporània", els ha reptat Castells, que considera que "el poble sabrà passar factura de la seva tria". "Ara no és el moment dels partits polítics, és el moment de militar per Catalunya" Tal com va fer el passat 11 de juny en l'acte unitari que van organitzar entitats sobiranistes a l'Avinguda Maria Cristina a favor del referèndum, Castells ha defensat que "aquesta paret tan alta que hem de saltar només la saltarem si som capaços de deixar de banda la militància política per militar només per Catalunya". "Jo sóc un ferm convençut que ara no és el moment dels partits polítics, és el moment de militar per Catalunya, i en aquest espai l'èxit està garantit", ha dit Castells. El batlle considera que "qui vulgui maniobrar per fer unes eleccions on governem amb una Generalitat autonòmica és una equivocació molt gran i aquesta gent seran inhabilitats pel poble".

Summary: Marc Castells, alcalde d'Igualada (PDeCAT): "El meu patrimoni són les meves conviccions"


L’ONG Labdoo, impulsada pel vilafranquí Jordi Ros, ha recuperat més de 9.500 ordinadors portàtils vells i els ha distribuït a més de 1160 escoles d’arreu del món. El projecte, impulsat l’any 2010 arran d’un viatge de cooperació que Ros va fer a Guatemala, s’ha convertit en una xarxa mundial de 241 punts de reparació d’aparells, des d’on es distribueixen a escoles dels cinc continents a través de voluntaris que aprofiten els seus viatges particulars. Els centres de reparació se situen a escoles i instituts que incorporen el projecte com una assignatura més, encarregant-se d’actualitzar el programari i codificar l’ordinador portàtil per enviar-lo a un altre indret del món. Pons es mostra satisfet i sorprès per l’èxit de la iniciativa vuit anys després de posar-la en marxa des de Vilafranca, però adverteix que les xifres actuals “només són la punta de l’iceberg”, ja que calcula que al mon hi ha un milió d’escoles sense ordinadors i els estudis senyalen que cada any es llencen 400.000 aparells. El circuit creat per Labdoo es basa en diversos punts de recollida distribuïts a espais municipals o entitats, on es pot dipositar l’ordinador o tauleta en desús, de tal manera que després els voluntaris distribueixen els aparells als diferents centres de reparació. Un cop enllestits i codificats per a poder fer-ne el seguiment, s’envien als diferents països on altres ONG constaten que hi ha escoles amb mancances tecnològiques. Tailàndia, Uganda, el Senegal, Perú, Nicaragua, Bolívia, Mèxic o Moçambic són alguns exemples, si bé també s’han distribuït aparells a escoles europees, així com centres de l’estat espanyol o de Catalunya. Durant el balanç de dades presentat des de Vilafranca, el professorat de l’Institut Eugeni d’Ors i de l’escola Vedruna Sant Elies del municipi han exposat la seva experiència com a punts de reparació. En el primer cas, la recuperació dels aparells es gestiona a través dels alumnes dels Cicles Formatius d’informàtica, els quals sanegen els ordinadors però també ideen altres projectes complementaris, com la creació d’una base de dades per a una biblioteca prevista en una escola de Nicaragua on es destinaran alguns dels portàtils reparats. En canvi, a l’escola Vedruna Sant Elies, el projecte Labdoo es treballa amb els alumnes de tercer d’ESO. El professor Pere Bellsolà destaca que la iniciativa ha servit per a què els alumnes “aprenguin habilitats informàtiques, però també treballin amb un rerefons col•laboratiu i un esperit solidari, que els permet veure que a cost zero poden fer una gran tasca cap a altres escoles”. En aquest sentit, una de les alumnes, la Maria, assegura que l’experiència els serveix per ajudar altres infants amb “luxes” que sovint els alumnes occidentals “no valoren”. “Podem reflexionar sobre allò que tenim i què fa falta a altres escoles”, afegeix, destacant que la iniciativa no té ànim de lucre per a cap dels participants. Després d’haver repartit més de 9.500 aparells arreu del món, els responsables de Labdoo calculen que tenen gairebé 14.000 portàtils i tauletes més en procés de reparació a través dels diferents hubs d’arreu del món. La previsió és enllestir-los i distribuir-los els propers mesos, motiu pel qual fan una crida a cercar col•laboradors que aprofitin els seus viatges particulars per començar a fer circular els aparells. Apunten que qualsevol viatge pot servir d’”escala” per a un aparell fins que aquest arribi a la seva destinació final.

Summary: Una ONG de Vilafranca recupera més de 9.500 ordinadors vells per repartir-los a escoles d’arreu del món


, de divulgació, d'activitats artístiques i de salut.   Argençola, amb nou nuclis de població, i una extensa superfície forestal, ja va ser pioner l'any 2013 amb la posada en marxa del primer Pla forestal d'àmbit municipal de tot el país. L'objectiu del pla és aprofitar els recursos que proporcionen els 30 quilòmetres quadrats de massa forestal amb què compta el terme municipal. Fins aleshores, els plans forestals s'havien redactat per finques concretes o per zones geogràfiques determinades però no per tot un terme municipal.

Summary: Argençola s'emmiralla en la Casa del Pare Noel de Lapònia per muntar activitats vinculades al tió al llarg de tot l'any


La creació d'una Llei d'Economia Social a Catalunya segueix avançant. Així ho ha reconegut el conseller de Treball, Afers Socials i Famílies, Chakir el Homrani, que ha establert que és previst que a la tardor es realitzi una trobada amb l'Associació Economia Social Catalunya (AESCAT) per posar en comú "les línies bàsiques" d'una norma que "ha de servir de paraigües a tota l'economia social". El Homrani, acompanyat de la consellera d'Agricultura, Ramaderia, Pesca i Alimentació, Teresa Jordà, ha participat aquest matí en una jornada a Solsona de promoció de l'economia social i el cooperativisme. La jornada, que ha reunit a un centenar de persones, ha servit per intercanviar experiències entre la Xarxa d'Ateneus Cooperatius i els Grups d'Acció Local. "Pretenem refermar un compromís de treball conjunt per continuar contribuint a millorar la qualitat de vida de les zones rurals", ha assegurat la consellera Jordà, tot insistint en la importància que té el món rural "perquè aquest país bategui amb força". El Homrani, per la seva part, ha insistit en la importància d'impulsar l'economia social i el cooperativisme. El conseller ha destacat que l'economia social a Catalunya "dona feina a més del 10% de la població activa, aporta el 8% del PIB del país i agrupa a unes 60.000 entitats, que associen i presten atenció a uns cinc milions de persones". Amb l'objectiu de donar-hi impuls, El Homrani ha avançat que la Llei d'Economia Social, reclamada des de fa anys, avança i que tant el seu departament com l'AESCAT estan fent els deures sobre quines han de ser les línies bàsiques. La intenció és trobar-se a la tardor per tal de "mirar de tancar la norma".  En paral·lel, el conseller també ha explicat que s'està treballant en la llei d'acció concertada "que ha de permetre que les cooperatives socials siguin més importants a l'hora de prestar serveis a les persones". Compartir experiències La jornada ha comptat amb la col·laboració de la Xarxa d'Ateneus Cooperatius i l'Associació d'Iniciatives Rurals de Catalunya (ARCA), la xarxa que engloba els Grups d'Acció Local (GAL) de Catalunya. Ha servit perquè els representants dels 14 Ateneus Cooperatius, dels 11 Grups d'Acció Local (GAL) i dels 72 Projectes Singulars del Programa d'Economia Social de la Generalitat poguessin compartir experiències i coneixements amb l'objectiu de promoure sinergies que puguin generar la creació de nous projectes conjunts. El desenvolupament local En el període de programació actual, 2014-2020, els Grups GAL representen el 73% del territori, i engloben 556 municipis i el 10% de la població. Formats per 331 actors locals d'arreu del territori -141 de públics  i 191 agents privats-, són els encarregats de definir i aplicar l'Estratègia de desenvolupament local de cada territori. Durant aquesta etapa 2014-2020, els ajuts Leader, una iniciativa europea per promoure la diversificació econòmica de les zones rurals i augmentar la qualitat de vida dels seus habitants, compten amb un pressupost de 46 milions d'euros. Es preveu que es generin un total de 1.800 llocs de treball a tot el territori.  Pel que fa a la Xarxa d'Ateneus Cooperatius, actualment més de 320 entitats públiques i privades formen part dels 14 ateneus existents. Des d'ella  s'han creat 129 empreses d'economia social i solidària, amb més de 600 persones inserides.

Summary: La Generalitat preveu posar les bases de la Llei d'Economia Social a la tardor


El Mercat de Nadal del Llibre "permet un apropament entre escriptor i lector menys massiu que Sant Jordi i amb més diàleg", deia l'autor Màrius Serra després de fer un joc de mots encreuats amb el públic. El Mercat de Nadal, que se celebra aquest dissabte a l'antiga fàbrica Damm de Barcelona, vol ser un "Sant Jordi d’hivern" però sense botigues, estands o parades, segons  explica el director del club TRESC, Miquel Curanta. La mostra vol posar en valor la figura de l'autor i la interacció entre escriptors i lectors. Al llarg del dia hauran passat pel Mercat uns 70 autors i més de 5.000 persones. El Mercat de Nadal del Llibre se celebra durant tot aquest dissabte, de 10:30 del matí a 21:30 de la nit. L'any passat, en la que va ser la primera edició, van ser tres hores i només hi podien accedir els socis del club TRESC. La experiència va ser positiva i aquesta vegada la mostra s'ha obert a tothom. “I de cara el futur això seguirà" assegura Miquel Curanta, qui ja parla de "Sant Jordi d'hivern".  "El Nadal és el segon moment de l'any en què més llibres es venen, es compren i es regalen”, afegeix.  La gent, aquí, ve a parlar amb l'autor i a interaccionar-hi; i a tornar amb un llibre i dedicat, explica el director del TRESC. Durant tot el dia s'han fet unes quaranta activitats, entre les quals ha destacat la xerrada entre Albert Sànchez Pinyol i Oriol Junqueras, on s'han vist llargues cues per poder entrar a la sala. A la tarda, per exemple, Màrius Serra i Jordi Fortuny han fet uns mots encreuats amb el públic per presentar el llibre que han escrit conjuntament: "Els millors mots encreuats i los mejores crucigramas". També la tarda Toni de la Torre ha parlat de la saga Star Wars i de la figura del seu director, J.J Abrams. Entre els visitants hi havia la Montse Gonzàlez, a qui li encanta llegir i que ha vingut amb la seva filla per introduir-la al món de la lectura. La Núria Casanovas, una altra visitant, ha vingut per primera vegada al Mercat i considera que és una bona formula per apropar la literatura a la gent.

Summary: Mercat de Nadal del Llibre: un Sant Jordi d'hivern "menys massiu i amb més diàleg"


El Conselh Generau d'Aran ha confirmat set casos positius més de coronavirus aquest divendres al matí i per tant ja en són 29. Un dels set nous casos és una persona de 87 anys, de nacionalitat francesa, que va ingressar aquest dijous a l'Espitau Val d'Aran i que ha mort aquest divendres a la matinada. Els altres són dos usuaris de la Residéncia Sant Antòni que en aquests moments es troben sense símptomes greus i segueixen en el centre residencial, tres estan ingressats estables a l'Espitau Val d'Aran i un altre està en aïllament domiciliari. Així mateix, una de les persones ingressades aquests dies va ser traslladada aquest dijous a l'hospital de Barbastre. Pel que fa a la Seu d'Urgell, quatre pacients amb coronavirus segueixen ingressats i tres més estan pendents dels resultats. A més, aquest dijous es va traslladar un altre pacient de la Seu a l'UCI de l'Hospital Santa Maria de Lleida. Una quarantena de veïns de la Seu d'Urgell amb símptomes segueixen a casa confinats. D'aquests, vuit han donat positiu i estan estables.

Summary: Una persona de 87 anys i nacionalitat francesa, segona mort per coronavirus a l'Aran